title: РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА относно подробни правила за максимално допустимата стойност на остатъчни количества, която трябва да бъде взета предвид за целите на контрола на храни, произведени от животни, които са били лекувани в ЕС съгласно член 11 от Директива 2001/82/ЕО

text:
               РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА

               от 21.3.2018 година

               относно подробни правила за максимално допустимата стойност на остатъчни количества, която трябва да бъде взета предвид за целите на контрола на храни, произведени от животни, които са били лекувани в ЕС съгласно член 11 от Директива 2001/82/ЕО

               (текст от значение за ЕИП)

               ЕВРОПЕЙСКАТА КОМИСИЯ,

               като взе предвид Договора за функционирането на Европейския съюз,

               като взе предвид Регламент (ЕО) № 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) № 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) № 726/2004 на Европейския парламент и на Съвета
                  1
               , и по-специално член 23 от него,

               като има предвид, че:

               (1)В Регламент (ЕО) № 470/2009 се предвижда установяването на максимално допустими стойности на остатъчните количества (МДСОК) за фармакологичноактивни вещества, предназначени за употреба във ветеринарномедицински продукти в Съюза, които се прилагат за животни, отглеждани за производство на храни, и в биоциди, използвани в животновъдството.

               (2)В таблица 1 в приложението към Регламент (ЕС) № 37/2010 на Комисията
                  2
                („таблица 1“) се определят фармакологичноактивните вещества и тяхната класификация по отношение на МДСОК в храни от животински произход. За някои вещества са установени различни МДСОК за различни видове или групи от видове, както и за различни прицелни тъкани на съответните видове или групи от видове.

               (3)В член 11 от Директива 2001/82/ЕО
                  3
                се определят правила за лечението на животни, отглеждани за производство на храни, за чието състояние в дадена държава членка няма одобрен ветеринарномедицински продукт. По-конкретно съгласно параграф 2 от посочения член, тълкуван във връзка с член 29 от Регламент (ЕО) № 470/2009, за лечението на такива животни може да се използват лекарствени продукти, съдържащи фармакологичноактивни вещества, само ако съответните вещества са включени в таблица 1 от приложението към Регламент (ЕС) № 37/2010.

               (4)Комисията е длъжна да приеме подробни правила относно МДСОК, които трябва да се вземат предвид за целите на контрола на храни, произведени от животни, които са били лекувани съгласно член 11 от Директива 2001/82/ЕО. В таблица 1 от приложението към Регламент (ЕС) № 37/2010 на Комисията може да няма установени МДСОК за конкретни прицелни тъкани на видове животни, лекувани в ЕС съгласно член 11 от Директива 2001/82/ЕО. С цел да се осигури висока степен на защита на потребителите е необходимо да се определят конкретни правила за това кои МДСОК се прилагат в такива случаи. Правилата следва да бъдат съобразени с установените съгласно Регламент (ЕО) № 470/2009 МДСОК за различни видове животни и различни прицелни тъкани, чиято безопасност за потребителите е доказана чрез извършената оценка на риска. Прилагането на съществуващите МДСОК за комбинации от прицелни тъкани и видове, за които няма установени МДСОК, успоредно с прилагането на съответните карентни срокове или задължителните минимални карентни срокове, посочени в член 11, осигурява достатъчни гаранции за безопасността на потребителите.

               (5)С цел да се определят МДСОК за остатъчни количества от ветеринарномедицински продукти за видове животни, които не са посочени в таблица 1, при лечение съгласно член 11 от Директива 2001/82/ЕО е най-подходящо като референтна стойност да се използват МДСОК, установени в таблица 1 за видове със сходна анатомия и метаболизъм. С оглед на това видовете животни, отглеждани за производство на храни, следва да се разделят по групи, като се посочат съответните връзки помежду им в зависимост от различните анатомични и метаболитни взаимоотношения между тях.

               (6)С предимство се вземат предвид МДСОК, посочени в таблица 1 за същата прицелна тъкан от свързан или по-тясно свързан вид, а в краен случай се използва най-ниската МДСОК за която и да е прицелна тъкан от който и да е вид.

               (7)Ако в таблица 1 са определени ограничения относно прилагането на МДСОК за определени видове употреба, тези ограничения се прилагат и по отношение на възможни видове употреба при други видове животни и/или прицелни тъкани.

               (8)Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

               ПРИЕ НАСТОЯЩИЯ РЕГЛАМЕНТ:

               Член 1

               С настоящия регламент се определя максимално допустимата стойност на остатъчни количества, която трябва да бъде взета предвид за целите на контрола на храни, произведени от животни, които са били лекувани в ЕС съгласно член 11 от Директива 2001/82/ЕО.

               Член 2

               1.За целите на настоящия регламент животните, отглеждани за производство на храни, се групират, както следва:

               а)преживни животни,

               б)непреживни бозайници,

               в)птици и щраусови птици,

               г)риби,

               д)пчели,

               е)ракообразни,

               ж)мекотели.

               2.За целите на настоящия регламент видовете животни се считат за свързани или по-тясно свързани помежду си, както следва:

               а)видовете животни, спадащи към една и съща група съгласно параграф 1, се считат за свързани видове;

               б)в групата „преживни животни“ видовете овце и кози се считат за по-тясно свързани помежду си, отколкото с видовете едър рогат добитък, а видовете едър рогат добитък се считат за по-тясно свързани помежду си, отколкото с видовете овце или с видовете кози;

               в)видовете от семейство Equidae и зайците се считат за свързани в еднаква степен с непреживните бозайници и с преживните животни. Счита се обаче, че преживните животни не са свързани нито със семейство Equidae, нито със зайците.

               3.За целите на настоящия регламент различните прицелни тъкани се приравняват, както следва:

               а)прицелната тъкан „кожа и мазнина“ при видовете свине и птици се приравнява с прицелната тъкан „мазнина“ при другите видове животни, и обратно;

               б)прицелната тъкан „кожа и мускули“ при рибите се приравнява с прицелната тъкан „мускули“ при другите видове животни, и обратно;

               в)ядивните части от ракообразни и мекотели се приравняват с прицелната тъкан „мускули“ при другите видове животни.

               Член 3

               За фармакологичноактивните вещества, включени в таблица 1 от приложението към Регламент (ЕС) № 37/2010 („таблица 1“), за които са установени поне една МДСОК или временна МДСОК, за целите на контрола на прицелни тъкани от вид животно, лекувано в ЕС съгласно член 11 от Директива 2001/82/ЕО („лекувания вид“), се взема предвид следната МДСОК:

               а)ако в таблица 1 е установена поне една МДСОК за съответната прицелна тъкан във вид, свързан с лекувания вид:

               1)за целите на контрола трябва да се вземе предвид най-ниската от всички МДСОК, установени в таблица 1 за съответната прицелна тъкан за видовете, свързани с лекувания вид;

               2)ако обаче лекуваният вид е посочен в член 2, параграф 2, буква б) от настоящия регламент и в таблица 1 са установени МДСОК за съответната прицелна тъкан за видове, по-тясно свързани с лекувания вид, за целите на контрола трябва да се вземе предвид най-ниската установена МДСОК за съответната прицелна тъкан в посочените по-тясно свързани видове;

               б)ако не се прилага буква а), за целите на контрола трябва да се вземе предвид най-ниската от всички МДСОК, установени в таблица 1 за съответната прицелна тъкан за видовете, които не са свързани с лекувания вид;

               в)ако МДСОК, която трябва да се вземе предвид за целите на контрола, не може да бъде получена нито съгласно посоченото в буква а), нито съгласно посоченото в буква б), за целите на контрола се взема предвид най-ниската от всички МДСОК, установени в таблица 1 за други прицелни тъкани от който и да е вид животно;

               г)ако в таблица 1 са определени ограничения относно прилагането на МДСОК за определени видове употреба, същите ограничения се прилагат и когато МДСОК съгласно член 3, букви а), б) и в) се взема предвид за възможни видове употреба при други видове животни и/или прицелни тъкани.

               Член 4

               За фармакологичноактивни вещества, включени в таблица 1 от приложението към Регламент (ЕС) № 37/2010, за които не се изисква МДСОК, в съответствие с член 14, параграф 5 от Регламент (ЕО) № 470/2009 за целите на контрола не се изисква МДСОК за нито една прицелна тъкан от видове животни, лекувани в ЕС съгласно член 11 от Директива 2001/82/ЕО, при условие че са спазени ограниченията, определени в таблица 1.

               Член 5

               За подложените на контрол продукти се прилагат посочените МДСОК в таблица 1 от приложението към Регламент (ЕС) № 37/2010, приложими към момента, когато храните от животински произход са били пуснати на пазара.

               Член 6

               Настоящият регламент влиза в сила на двадесетия ден след деня на публикуването му в Официален вестник на Европейския съюз.

               Настоящият регламент е задължителен в своята цялост и се прилага пряко във всички държави членки.

               Съставено в Брюксел на 21.3.2018 година.

                     За Комисията

                     Председател
                     Jean-Claude JUNCKER

                     (1)

                        OВ L 152, 16.6.2009 г., стр. 11.

                     (2)

                        Регламент (ЕС) № 37/2010 на Комисията от 22 декември 2009 г. относно фармакологичноактивните субстанции и тяхната класификация по отношение на максимално допустимите стойности на остатъчните количества в храните от животински произход (ОВ L 15, 20.1.2010 г., стр. 1).

                     (3)

                        Директива 2001/82/ЕО на Европейския парламент и на Съвета от 6 ноември 2001 г. относно кодекса на Общността за ветеринарните лекарствени продукти (ОВ L 311, 28.11.2001 г., стр. 1).


title: РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА относно процедурните стъпки в рамките на процеса на консултиране във връзка с определянето на статут на нова храна в съответствие с Регламент (ЕС) 2015/2283 на Европейския парламент и на Съвета относно новите храни

text:
               РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА

               от 19.3.2018 година

               относно процедурните стъпки в рамките на процеса на консултиране във връзка с определянето на статут на нова храна в съответствие с Регламент (ЕС) 2015/2283 на Европейския парламент и на Съвета относно новите храни

               (текст от значение за ЕИП)

               ЕВРОПЕЙСКАТА КОМИСИЯ,

               като взе предвид Договора за функционирането на Европейския съюз,

               като взе предвид Регламент (ЕС) 2015/2283 на Европейския парламент и на Съвета относно новите храни, за изменение на Регламент (ЕС) № 1169/2011 на Европейския парламент и на Съвета и за отмяна на Регламент (ЕО) № 258/97 на Европейския парламент и на Съвета и на Регламент (ЕО) № 1852/2001 на Комисията
                  1
               , и по-специално член 4 от него,

               като има предвид, че:

               (1)С Регламент (ЕС) 2015/2283 се определят правилата за пускането на пазара и употребата на нови храни в Съюза.

               (2)В член 4 от Регламент (ЕС) 2015/2283 се установяват основните принципи на процедурата за определяне на статут на нова храна. С параграф 1 от посочения член стопанските субекти в хранителната промишленост се задължават да проверяват дали храната, която възнамеряват да пуснат на пазара в рамките на Съюза, попада в приложното поле на същия регламент.

               (3)За да се определи статут на нова храна за определена храна, следва да се подаде заявление за консултация. Държавите членки следва да проверяват валидността на такива заявления. Поради това е необходимо да се установят правила за процеса на проверка.

               (4)Следва да се установят правила, за да се гарантира, че заявлението за консултация за определяне на статут на нова храна съдържа цялата необходима информация за оценката от държавите членки.

               (5)За да се гарантира, че обществеността и стопанските субекти в хранителната промишленост са уведомени за статута на нова храна, информацията за този статут следва да е публично достояние.

               (6)Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

               ПРИЕ НАСТОЯЩИЯ РЕГЛАМЕНТ:

               Член 1
               Приложно поле и предмет

               С настоящия регламент се установяват правила за прилагането на член 4 от Регламент (ЕС) 2015/2283 по отношение на процедурните стъпки в рамките на процеса на консултация за определяне дали дадена храна попада в приложното поле на посочения регламент.

               Член 2
               Определения

               В допълнение към определенията, установени в Регламент (ЕО) № 178/2002 на Европейския парламент и на Съвета
                  2
                и Регламент (ЕС) 2015/2283, се прилагат следните определения:

               а)„заявление за консултация“ е заявление от стопански субект в в хранителната промишленост до държава членка получател за определянето на статут на нова храна за дадена храна;

               б)„държава членка получател“ е държава членка, в която стопанският субект в хранителната промишленост възнамерява да пусне на пазара дадена храна за първи път.

               Член 3
               Подаване на заявление за консултация

               1.Стопанският субект в областта на храните се консултира с държавата членка получател, както е предвидено в член 4, параграф 2 от Регламент (ЕС) 2015/2283, като подава заявление за консултация до същата държава членка.

               2.Когато стопанският субект в хранителната промишленост възнамерява на пусне на пазара храната едновременно в няколко държави членки, той подава заявлението за консултация само до една от тези държави членки.

               Член 4
               Съдържание и представяне на заявлението за консултация

               1.Заявлението за консултация се подава по електронен път до държавата членка получател и съдържа следните елементи:

               а)придружително писмо;

               б)техническо досие;

               в)съпътстваща документация;

               г)обяснителна бележка, която пояснява предназначението и целесъобразността на подадената документация.

               2.Придружителното писмо, посочено в параграф 1, буква а), се изготвя в съответствие с образеца в приложение I.

               3.Техническото досие, посочено в параграф 1, буква б), съдържа необходимата информация, която позволява на държавата членка да достигне до заключение относно статута на нова храна, като досието се изготвя в съответствие с образеца в приложение ІІ.

               4.Чрез дерогация от разпоредбите на параграф 3 заявителят не е длъжен да предоставя всички елементи, посочени в приложение ІІ, при условие че е представил подлежаща на проверка обосновка за липсата на всеки от невключените елементи.

               Член 5
               Процедури за проверка на валидността на заявлението за консултация

               1.Държавата членка получател незабавно проверява дали заявлението за консултация отговаря на изискванията по член 4.

               2.Ако стопанският субект в хранителната промишленост е подал недостатъчно информация в заявлението за консултация, държавата членка получател подава искане до стопанския субект в областта на храните да предостави допълнителна информация или да извърши необходимите актуализации в заявлението за консултация в срока, посочен от държавата членка получател.

               3.Заявлението за консултация се счита за невалидно, ако:

               а)стопанският субект в хранителната промишленост не е предоставил изисканата допълнителна информация или не е актуализирал заявлението за консултация в срока, посочен от държавата членка получател;

               б)подадената допълнителна информация е недостатъчна, за да се стигне до заключението, че заявлението за консултация е валидно.

               4.Държавата членка получател взема решение за валидността на заявлението за консултация и незабавно уведомява стопанския субект в  хранителната промишленост, другите държави членки и Комисията за своето решение. Ако заявлението за консултация бъде счетено за невалидно, държавата членка получател обосновава това свое заключение.

               Член 6
               Процедури за оценка на валидно заявление за консултация

               1.Държавата членка получател изготвя заключение относно статута на нова храна за дадена храна в срок от четири месеца от датата, на която е взето решение за валидността на заявлението за консултация.

               2.Ако държавата членка получател установи, че няма достатъчно доказателства, за да вземе решение относно статута на нова храна, тя може да отправи искане към стопанския субект в хранителната промишленост да предостави допълнителна информация. Срокът на това искане се определя заедно със стопанския субект в хранителната промишленост.

               Държавата членка получател може да се консултира с другите държави членки и с Комисията.

               3.Без да се засягат разпоредбите на параграф 4, искането за допълнителна информация, посочено в параграф 2, не може да надхвърля срока, посочен в параграф 1.

               4.В надлежно обосновани случаи държавата членка получател може да удължи посочения в параграф 1 срок с най-много четири месеца. Държавата членка получател уведомява стопанския субект в хранителната промишленост, другите държави членки и Комисията за своето решение и предоставя обосновка.

               5.След изготвянето на заключение относно статута на нова храна държавата членка получател незабавно уведомява стопанския субект в хранителната промишленост, останалите държави членки и Комисията за своето решение и предоставя обосновка в съответствие с член 7 от настоящия регламент.

               Член 7
               Информация за статута на нова храна и публикация

               1.Уведомлението, посочено в член 6, параграф 5 от настоящия регламент, съдържа следната информация:

               а)наименование и описание на съответната храна;

               б)декларация дали съответната храна е нова, не е нова, или не е нова само в хранителни добавки;

               в)обосновка на декларацията по буква б);

               г)ако се касае за нова храна — най-подходящата категория храни, в която попада, в съответствие с член 3, параграф 2 от Регламент (ЕС) 2015/2283.

               2.Комисията незабавно публикува на своя уебсайт информацията за статута на нова храна.

               Член 8
               Компетентни органи на държавите членки

               До 1 март 2018 г. държавите членки предоставят на Комисията координатите за връзка с националните компетентни органи и координатите за връзка със съответните звена за контакт, определени за целите на настоящия регламент.

               До 1 май 2018 г. Комисията публикува тези координати за връзка на своя уебсайт.

               Член 9
               Поверителност

               1.Стопанските субекти в хранителната промишленост могат да поискат от държавата членка получател да третира определена информация, подадена като част от заявлението за консултация, като поверителна, ако оповестяването на такава информация може да навреди на конкурентната им позиция.

               2.За целите на параграф 1 стопанските субекти в хранителната промишленост информират държавата членка получател за това кои части от предоставената информация биха искали да бъдат третирани като поверителни и предоставят всички необходими данни в подкрепа на искането си за поверителност.

               3.Държавата членка получател уведомява стопанския субект в в хранителната промишленост за своето становище относно това кои части от информацията трябва да останат поверителни.

               Поверителността обаче не се прилага за следната информация:

               а)името и адреса на заявителя;

               б)наименованието и описанието на съответната храна;

               в)резюме на проучванията, представени от заявителя;

               г)когато е целесъобразно, метода или методите на анализ;

               4.В случай на консултация с други държави членки съгласно член 6, параграф 2, втора алинея, държавата членка получател уведомява Комисията и държавите членки за своето становище относно поверителността на заявлението за консултация.

               5.След като бъде уведомен съгласно параграф 3, стопанският субект в хранителната промишленост може в срок от три седмици да оттегли заявлението си за консултация, като през това време се спазва поверителността на предоставената информация.

               6.Комисията и държавите членки предприемат необходимите мерки, за да осигурят подходяща поверителност на информацията по параграф 3, получена от тях по силата на настоящия регламент, с изключение на информацията, която трябва да бъде направена публично достояние с цел опазване на здравето на човека.

               7.Когато даден стопански субект в хранителната промишленост оттегли или вече е оттеглил заявлението си за консултация в съответствие с параграф 5, нито Комисията, нито държавите членки оповестяват информация, за която стопанският субект в хранителната промишленост е поискал поверителност съгласно параграф 1.

               8.Прилагането на параграфи 1—7 не засяга обмена на информация между Комисията и държавите членки, която е необходима за разглеждането на заявленията за консултация, подадени съгласно настоящия регламент.

               Член 10
               Влизане в сила и прилагане

               Настоящият регламент влиза в сила на двадесетия ден след деня на публикуването му в Официален вестник на Европейския съюз.

               Настоящият регламент е задължителен в своята цялост и се прилага пряко във всички държави членки.

               Съставено в Брюксел на 19.3.2018 година.

                     За Комисията

                     Председател
                     Jean-Claude JUNCKER

                     (1)

                        OB L 327, 11.12.2015 г., стр. 1.

                     (2)

                        Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).

    ---documentbreak---

               BG

               ПРИЛОЖЕНИЕ

               ПРИЛОЖЕНИЕ I

               ОБРАЗЕЦ НА ПРИДРУЖИТЕЛНО ПИСМО КЪМ ЗАЯВЛЕНИЕТО ЗА КОНСУЛТАЦИЯ ВЪВ ВРЪЗКА С ОПРЕДЕЛЯНЕТО НА СТАТУТ НА НОВА ХРАНА

               Компетентен орган на държавата членка

               Дата: ________

               Относно: Заявление за консултация във връзка с определянето на статут на нова храна за _____________
                  ___________________________________________________________________________

               Стопанският(ите) субект(и) в хранителната промишленост/участващата в консултациите страна:

               Дружество: __________________________________________________________________

               Адрес: ____________________________________________________________________

               Телефон:__________________________________________________________________

               Електронна поща: _____________________________________________________________________

               Лице за контакт: ______________________________________________________________

               подава(т) настоящото заявление за консултация за определяне на статут на нова храна за ___________________________________________________________________________

               С уважение,

               Подпис ____________________________________

               Приложени документи:

               Техническо досие

               Съпътстващи документи към заявлението за консултация

               Обяснителна бележка

               ПРИЛОЖЕНИЕ IІ

               ОБРАЗЕЦ НА ТЕХНИЧЕСКО ДОСИЕ

               Връзката между различните елементи на информацията се пояснява в обяснителна бележка; по-специално, по отношение на представените доказателства в подкрепа на консумацията от човека в значителна степен в рамките на Съюза преди 15 май 1997 г., ако е необходимо да се разгледат документи от различни източници, за да бъде достигнато заключение.

               Ако за определянето на статута на нова храна са от значение само отделни части от документите, тези части следва да се подчертаят.

               Раздел 1 трябва да бъде попълнен за всички храни.

               За екстракти освен раздел 1 трябва да бъде попълнен и раздел 2.

               За храни, получени от производствен процес, който не е бил използван за производство на храни в Съюза преди 15 май 1997 г., трябва да се попълнят раздел 1 (точки 1—3 и точка 7) и раздел 3.

               Раздел 1: Всички храни (за храни, получени от производствен процес, който не е използван за производство на храни в Съюза преди 15 май 1997 г. — само точки 1—3 и точка 7)

                        1.
                              Описание на храната

                        1.1
                              Наименование на храната

                        1.2
                              Подробно описание на храната, включващо информация дали тя е съставена от специално създадени наноматериали, посочени в член 3, параграф 2, буква а), подточки viii) и ix) от Регламент (ЕС) 2015/2283.

                        1.3
                              Предложена категория на новата храна в съответствие с член 3, параграф 2, буква а) от Регламент (ЕС) 2015/2283, когато е приложимо

                        2.
                              Допълнителни характеристики на храната и/или източник на храната (когато е приложимо)

                        А.
                              Организми (микроорганизми, гъби, водорасли, растения, животни)

                        2.1
                              Таксономично наименование (пълно латинско наименование с името на автора)

                        2.2
                              Синоними, други наименования, когато е приложимо

                        2.3
                              Когато е приложимо — информация, уточняваща за коя част от организма се е отнасяло използването за консумация от човека преди 15 май 1997 г. в Съюза

                        2.4    Чистота/концентрация

                        Б.
                              Химични вещества

                        2.5
                              CAS номер(а) (ако такъв е определен)

                        2.6
                              Химично(и) наименование(я) според правилата на номенклатурата IUPAC

                        2.7
                              Синоними, търговско наименование, общоприето наименование, когато е приложимо

                        2.8
                              Молекулна и структурна формула

                        2.9
                              Чистота/концентрация

                        3.
                              Условия за употреба

                        3.1
                              Какво ще бъде предназначението на храната?

                        3.2
                              Вид на продукта (продуктите), в които е предназначена да се използва храната

                        3.3
                              Ниво/концентрация (или диапазон от нива) в продуктите, в които е предназначена да се използва храната

                        4.
                              Производствен процес

                        4.1
                              Подробно описание на производствения процес, включително графика на технологичния процес.

                        5.
                              История на консумацията от човека на храната в Съюза преди 15 май 1997 г.

                        5.1
                              Доколко храната се е консумирала в значителна степен в целия Съюз преди 15 май 1997 г.? Да се предостави подробна информация.

                        5.2
                              Доколко храната се е консумирала в значителна степен в една държава членка преди 15 май 1997 г.? Да се предостави подробна информация.

                        5.3
                              Храната консумирала ли се е само регионално/на ограничено местно ниво в Съюза преди 15 май 1997 г.? Да се предостави подробна информация.

                        5.4
                              Налична ли е била храната в Съюза преди 15 май 1997 г. като съставка, предназначена за специфична целева група от населението (например храни за специални медицински цели)? Да се предостави подробна информация.

                        6.
                              Консултации относно наличността в Съюза

                        Когато стопанските субекти в хранителната промишленост не са сигурни дали притежаваната от тях информация е достатъчна, за да се докаже, че съответната храна е била използвана за консумация от човека в значителна степен в Съюза преди 15 май 1997 г., те могат да се консултират с други стопански субекти в хранителната промишленост или техни асоциации , за да съберат достатъчно информация.

                        6.1
                              Проведена ли е консултация с други стопански субекти в хранителната промишленост или техни асоциации? Да се предоставят допълнителни данни.

                        6.2
                              Понастоящем храната предлага ли се на пазара на Съюза? Да се предоставят допълнителни данни.

                        7.
                              Допълнителна информация

                        7.1
                              Има ли информация, че съответният продукт се използва в рамките на Съюза като лекарствен продукт в съответствие с Директива 2001/83/ЕО
                           1
                        ?

                        7.2
                              Има ли друга информация, която би спомогнала за определянето на статута на нова храна? Подава се всякаква информация, която е от значение, дори да не е била конкретно поискана.

               Раздел 2: Екстракти

                        8.
                              Екстракти

                        8.1
                              Всички допълнителни данни за източника на екстракта, ако не се предоставени в раздел 1. Да се предостави подробна информация.

                        8.2
                              Спецификация на екстракта. Да се предостави подробна информация.

                        8.3
                              Приемът на компоненти от екстракта в храната по-висок ли е от приема на тези компоненти в хранителния източник, в случай че компонентите са екстрахирани от хранителен източник? Да се предостави подробна информация.

               Раздел 3: Храни, получени от производствен процес, който не е използван за производство на храни в Съюза преди 15 май 1997 г.

                        9.
                              Производствен процес

                        9.1
                              Подробно описание на производствения процес, включително графика на технологичния процес.

                        9.2
                              Структурата или съставът на храната влияе ли върху хранителната ѝ стойност, метаболизъм или ниво на нежелателни вещества, вследствие на процеса на приготвянето на храната?

                        Да се предостави подробна информация.

                        9.3
                              Храната произведена ли е от източник, който сам по себе си не е обичайно консумиран като част от хранителния режим? Да се предостави подробна информация.

                     (1)

                        Директива 2001/83/ЕО на Европейския парламент и на Съвета от 6 ноември 2001 г. за утвърждаване на кодекс на Общността относно лекарствени продукти за хуманна употреба (ОВ L 311, 28.11.2001 г., стр. 67).


title: РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА за определяне на правила за прилагане на Директива (ЕС) 2016/1148 на Европейския парламент и на Съвета по отношение на допълнителното уточняване на елементите, които трябва да се вземат предвид от доставчиците на цифрови услуги при управлението на рисковете за сигурността на мрежите и информационните системи, както и на показателите за определяне на това дали даден инцидент има съществено въздействие

text:
               РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА

               от 30.1.2018 година

               за определяне на правила за прилагане на Директива (ЕС) 2016/1148 на Европейския парламент и на Съвета по отношение на допълнителното уточняване на елементите, които трябва да се вземат предвид от доставчиците на цифрови услуги при управлението на рисковете за сигурността на мрежите и информационните системи, както и на показателите за определяне на това дали даден инцидент има съществено въздействие

               ЕВРОПЕЙСКАТА КОМИСИЯ,

               като взе предвид Договора за функционирането на Европейския съюз,

               като все предвид Директива (EС) 2016/1148 на Европейския парламент и на Съвета от 6 юли 2016 г. относно мерки за високо общо ниво на сигурност на мрежите и информационните системи в Съюза
                  1
               , и по-специално член 16, параграф 8 от нея,

               като има предвид, че:

               (1)В съответствие с Директива (ЕС) 2016/1148 доставчиците на цифрови услуги са свободни да предприемат технически и организационни мерки, които според тях са подходящи и пропорционални, за управление на риска за сигурността на техните мрежи и информационни системи, доколкото тези мерки осигуряват подходящо ниво на сигурност, като при това се отчитат предвидените в посочената директива елементи.

               (2)При определянето на подходящи и пропорционални технически и организационни мерки съответният доставчик на цифрови услуги следва да приложи систематичен и основан на риска подход към проблема за информационната сигурност.

               (3)С цел да се гарантира сигурността на системите и съоръженията доставчиците на цифрови услуги следва да въведат процедури за оценка и анализ. Тези дейности следва да се отнасят до систематичното управление на мрежите и информационните системи, физическата сигурност и сигурността на средата, сигурността на доставките и контрола на достъпа.

               (4)При анализа на риска в рамките на системното управление на мрежите и информационните системи доставчиците на цифрови услуги следва да бъдат насърчавани да установяват специфичните рискове и да изразяват количествено тяхното значение, например като определят заплахите за активите от първостепенно значение и начина, по който те могат да засегнат операциите, както и най-добрия начин за ограничаване на тези заплахи въз основа на съществуващите възможности и необходимите ресурси.

               (5)Политиките относно човешките ресурси биха могли да бъдат насочени към управлението на различни умения, включително аспекти, свързани с развитието на умения във връзка със сигурността, и към повишаването на осведомеността. При вземането на решение за подходящ набор от политики относно сигурността на операциите доставчиците на цифрови услуги следва да бъдат насърчавани да вземат под внимание аспектите, свързани с управлението на промените и на уязвимостта, формализирането на оперативните и административните практики и картографиране на системите.

               (6)Политиките относно архитектурата за сигурност биха могли да включват по-специално разделяне на мрежите и системите, както и специфични мерки за сигурност за особено важни операции, като например административните операции. Разделянето на мрежите и системите би могло да даде възможност на даден доставчик на цифрови услуги да разграничи един от друг различни елементи, като например потоци от данни и изчислителни ресурси, които принадлежат на клиент, група от клиенти, доставчика на цифрови услуги или трети страни.

               (7)Предприетите мерки по отношение на физическата сигурност и сигурността на средата следва да предпазват мрежите и информационните системи на съответната организация от вреди, причинени от различни инциденти, като например кражба, пожар, наводнение или други метеорологични явления, както и телекомуникационни повреди или прекъсвания на електрозахранването.

               (8)Сигурността на доставките, като например на електричество, гориво или енергия за охлаждане, би могла да обхваща сигурността на веригата на доставките, което включва по-специално сигурността на изпълнителите и подизпълнителите — трети страни, както и тяхното управление. Проследимостта на доставките от първостепенно значение се отнася до способността на доставчика на цифрови услуги да установи и документира източниците на тези доставки.

               (9)Ползвателите на цифрови услуги следва да обхващат физическите и юридическите лица, които са клиенти или абонати на онлайн място за търговия или компютърна услуга „в облак“, или посещават уебсайт на онлайн търсачка, за да извършат търсене по ключови думи.

               (10)При определянето на това доколко съществено е въздействието на даден инцидент, предвидените в настоящия регламент случаи следва да се разглеждат като неизчерпателен списък на съществени инциденти. Трябва да се извлекат поуки от изпълнението на настоящия регламент и от работата на групата за сътрудничество по отношение на събирането на информация за най-добри практики относно рисковете и инцидентите и на обсъжданията на правилата за докладване на уведомленията за инциденти, както е посочено в член 11, параграф 3, букви и) и м) от Директива (ЕС) 2016/1148. В резултат е възможно да бъдат изготвени подробни насоки относно количествените прагове на показателите за уведомяване, които могат да задействат задължението на доставчиците на цифрови услуги за уведомяване в съответствие с член 16, параграф 3 от Директива (ЕС) 2016/1148. Когато е целесъобразно, Комисията може също така да реши да преразгледа актуалните прагове, установени в настоящия регламент.

               (11)С цел да се даде възможност на компетентните органи да бъдат информирани за потенциални нови рискове, доставчиците на цифрови услуги следва да бъдат насърчавани доброволно да докладват за всички инциденти, чиито характеристики са им били неизвестни преди това, като например нови методи за проникване, вектори на атака, източник на заплахата, уязвими места и опасности.

               (12)Настоящият регламент следва да се прилага от деня, следващ изтичането на крайния срок за транспониране на Директива (ЕС) 2016/1148.

               (13)Мерките, предвидени в настоящия регламент, са в съответствие със становището на Комитета по сигурност на мрежите и информационните системи, посочен в член 22 от Директива (ЕС) 2016/1148,

               ПРИЕ НАСТОЯЩИЯ РЕГЛАМЕНТ:

               Член 1

               Предмет

               С настоящия регламент допълнително се уточняват елементите, които трябва да се вземат предвид от доставчиците на цифрови услуги при определянето и предприемането на мерки за гарантиране на определено ниво на сигурност на мрежите и информационните системи, които те използват при предоставянето на услугите, посочени в приложение III към Директива (ЕС) 2016/1148, както и показателите, които трябва да се вземат предвид, за да се определи дали даден инцидент има съществено въздействие върху предоставянето на тези услуги.

               Член 2

               Елементи, свързани със сигурността

               1. Сигурността на системите и съоръженията по член 16, параграф 1, буква а) от Директива (ЕС) 2016/1148 означава сигурността на мрежите и информационните системи и на тяхната физическа среда и включва следните елементи:

               а)систематично управление на мрежите и информационните системи, което означава картографиране на информационните системи и създаването на набор от подходящи политики относно управлението на информационната сигурност, включително анализ на риска, човешки ресурси, сигурност на операциите, архитектура за сигурност, управление на жизнения цикъл на защитени данни и системи и когато е приложимо — криптиране и неговото управление;

               б)физическа сигурност и сигурност на средата, което означава наличието на набор от мерки за защита на мрежите и информационните системи на доставчиците на цифрови услуги от вреди, като се използва основан на риска подход, обхващащ всякакви видове опасности, в т.ч. повреда в системата, човешка грешка, злонамерени действия или природни явления;

               в)сигурност на доставките, което означава създаване и поддържане на подходящи политики, с цел да се гарантира достъпността и когато е приложимо — проследимостта на доставки от първостепенно значение за предоставянето на услугите;

               г)контрол на достъпа до мрежите и информационните системи, което означава наличие на набор от мерки, които гарантират, че физическият и логическият достъп до мрежите и информационните системи, включително административната сигурност на мрежите и информационните системи, са предмет на разрешение и са ограничени въз основа на стопанските изисквания и изискванията по отношение на сигурността.

               2. Относно действията при инциденти по член 16, параграф 1, буква б) от Директива (ЕС) 2016/1148 предприетите от съответния доставчик на цифрови услуги мерки трябва да включват:

               а)процеси и процедури за откриване, които се поддържат и проверяват, за да се гарантира навременна и подходяща осведоменост за необичайни събития;

               б)процеси и политики относно докладването на инциденти и разкриването на слабости и уязвими места в неговите информационни системи;

               в)реагиране в съответствие с установените процедури и докладване на резултатите от предприетите мерки;

               г)оценка на сериозността на инцидента, документиране на наученото от анализа на инцидента и събиране на необходимата информация, която може да послужи като доказателство и да подкрепя процеса на непрекъснато подобряване.

               3. Управлението на непрекъснатостта на дейностите по член 16, параграф 1, буква в) от Директива (ЕС) 2016/1148 означава способността на дадена организация да запази или при необходимост да възстанови предоставянето на услуги на приемливи, предварително зададени нива след водещ до смущения инцидент и трябва да включва:

               а)изготвяне и използване на планове за действие при извънредни ситуации въз основа на анализ на въздействието върху стопанската дейност, за да се гарантира непрекъснатост на услугите, предоставяни от доставчиците на цифрови услуги; плановете се оценяват и проверяват редовно, например чрез провеждане на учения;

               б)способности за възстановяване след бедствия, които се оценяват и проверяват редовно, например чрез провеждане на учения.

               4. Наблюдението, одитът и изпитването по член 16, параграф 1, буква г) от Директива (ЕС) 2016/1148 трябва да включват създаването и поддържането на политики относно:

               а)провеждането на планирана поредица от наблюдения или измервания за преценка  дали мрежите и информационните системи работят според предназначението си;

               б)инспектиране и контрол за проверка на изпълнението на изискванията по даден стандарт или набор от насоки, точността на записите и постигането на целите за ефикасността и ефективността;

               в)процес, предназначен да разкрива недостатъците в механизмите за сигурност на дадена мрежа и информационна система, които защитават данните и поддържат предвидената функционалност. Този процес трябва да включва техническите процеси и персонала, които имат отношение към експлоатационния поток.

               5. Международните стандарти по член 16, параграф 1, буква д) от Директива (ЕС) 2016/1148 означават стандарти, които са приети от международен орган по стандартизация, както е посочено в член 2, параграф 1, буква а) от Регламент (ЕС) № 1025/2012 на Европейския парламент и на Съвета
                  2
               . В съответствие с член 19 от Директива (ЕС) 2016/1148 могат да се използват и европейски или международно приети стандарти и спецификации от значение за сигурността на мрежите и информационните системи, включително съществуващи национални стандарти.

               6.  Доставчиците на цифрови услуги гарантират, че разполагат с подходяща документация, позволяваща на компетентния орган да провери спазването на посочените в параграфи 1, 2, 3, 4 и 5 елементи, свързани със сигурността.

               Член 3

               Показатели, които трябва да се вземат предвид, за да се определи дали въздействието на даден инцидент е съществено

               1. Относно броя ползватели, засегнати от даден инцидент, и по-специално ползвателите, които разчитат на съответната услуга за предоставяне на собствените си услуги, както е посочено в член 16, параграф 4, буква а) от Директива (ЕС) 2016/1148, съответният доставчик на цифрови услуги трябва да бъде в състояние да изготви оценка за една от следните стойности:

               а)броят на засегнатите физически и юридически лица, с които е сключен договор за предоставяне на услугата; или

               б)броят на засегнатите ползватели, използвали услугата, по-специално въз основа на данни за предишен трафик.

               2. Продължителността на даден инцидент по член 16, параграф 4, буква б) означава периодът от момента на прекъсване на нормалното предоставяне на съответната услуга, що се отнася до наличието, истинността, целостта или поверителността, до момента на възстановяване на предоставянето на услугата.

               3. Относно географския обхват по отношение на областта, засегната от даден инцидент, по член 16, параграф 4, буква в) от Директива (ЕС) 2016/1148 съответният доставчик на цифрови услуги трябва да бъде в състояние да определи дали инцидентът засяга предоставянето на неговите услуги в конкретни държави членки.

               4. Степента на нарушаване на функционирането на съответната услуга по член 16, параграф 4, буква г) от Директива (ЕС) 2016/1148 се измерва по отношение на една или повече от следните влошени от инцидента характеристики: наличие, истинност, цялост или поверителност на данните или свързаните с тях услуги.

               5. Относно степента на въздействие върху стопанските и обществени дейности по член 16, параграф 4, буква д) от Директива (ЕС) 2016/1148 съответният доставчик на цифрови услуги трябва да бъде в състояние да формира заключение въз основа на различни показатели, като например естеството на договорните му отношения с клиента или, когато е уместно, потенциалния брой засегнати ползватели, дали инцидентът е причинил значителни материални или нематериални щети за ползвателите, като например във връзка със здравето, безопасността или имуществени вреди.

               6. За целите на параграфи 1, 2, 3, 4 и 5 от доставчиците на цифрови услуги не се изисква да събират допълнителна информация, до която те нямат достъп.

               Член 4

               Съществено въздействие на даден инцидент

               1. Счита се, че даден инцидент има съществено въздействие, когато е изпълнено поне едно от следните условия:

               а)услугата, предоставяна от даден доставчик на цифрови услуги, не е била налична за повече от 5 000 000 ползвателски часа, при което понятието „ползвателски час“ означава броят на засегнатите ползватели в Съюза в продължение на шестдесет минути;

               б)инцидентът се е отразил неблагоприятно на целостта, истинността и поверителността на съхранявани, предавани или обработвани данни или на свързаните с тях услуги, предлагани от даден доставчик на цифрови услуги или достъпни посредством негова мрежа и информационна система, като са засегнати повече от 100 000 ползватели в Съюза;

               в)инцидентът е породил риск за обществената безопасност и обществената сигурност или е застрашил човешки живот;

               г)инцидентът е причинил материални щети на поне един ползвател в Съюза, като причинените на този ползвател щети надвишават 1 000 000 евро.

               2. Като се основава на най-добрите практики, събрани от групата за сътрудничество при изпълнението на нейните задачи по член 11, параграф 3 от Директива (ЕС) 2016/1148, и на обсъжданията по член 11, параграф 3, буква м) от посочената директива, Комисията може да преразглежда определените в параграф 1 прагове.

               Член 5

               Влизане в сила

               (1)Настоящият регламент влиза в сила на двадесетия ден след деня на публикуването му в Официален вестник на Европейския съюз.

               (2)Той се прилага от 10 май 2018 г.

               Настоящият регламент е задължителен в своята цялост и се прилага пряко във всички държави членки.

               Съставено в Брюксел на 30.1.2018 година.

                     За Комисията

                     Председател
                     Jean-Claude JUNCKER

                     (1)

                        ОВ L 194, 19.7.2016 г., стр. 1.

                     (2)

                        Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (ОВ L 316, 14.11.2012 г., стр. 12).


title: Регламент за изпълнение (ЕС) 2018/1500 на Комисията от 9 октомври 2018 година относно неподновяването на одобрението на активното вещество тирам и за забрана на употребата и продажбата на семена, третирани с продукти за растителна защита, съдържащи тирам, в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, и за изменение на Регламент за изпълнение (ЕС) № 540/2011 на Комисията (Текст от значение за ЕИП.)

text:
                  10.10.2018

                  BG

                  Официален вестник на Европейския съюз

                  L 254/1

         РЕГЛАМЕНТ ЗА ИЗПЪЛНЕНИЕ (ЕС) 2018/1500 НА КОМИСИЯТА
         от 9 октомври 2018 година
         относно неподновяването на одобрението на активното вещество тирам и за забрана на употребата и продажбата на семена, третирани с продукти за растителна защита, съдържащи тирам, в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, и за изменение на Регламент за изпълнение (ЕС) № 540/2011 на Комисията
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 20, параграф 1, член 49, параграф 2 и член 78, параграф 2 от него,
         като има предвид, че:

                     (1)

                     С Директива 2003/81/ЕО на Комисията (2) тирамът е включен като активно вещество в приложение I към Директива 91/414/ЕИО на Съвета (3).

                     (2)

                     Активните вещества, включени в приложение I към Директива 91/414/ЕИО, се считат за одобрени съгласно Регламент (ЕО) № 1107/2009 и са включени в част А от приложението към Регламент за изпълнение (ЕС) № 540/2011 на Комисията (4).

                     (3)

                     Срокът на одобрението на активното вещество тирам, определен в част А от приложението към Регламент за изпълнение (ЕС) № 540/2011, изтича на 30 април 2019 г.

                     (4)

                     В съответствие с член 1 от Регламент за изпълнение (ЕС) № 844/2012 на Комисията (5) и в предвидения в същия член срок бе подадено заявление за подновяване на одобрението на тирама.

                     (5)

                     Заявителят представи допълнителните досиета, изисквани съгласно член 6 от Регламент за изпълнение (ЕС) № 844/2012. Според докладващата държава членка заявлението е пълно.

                     (6)

                     Докладващата държава членка изготви доклад за оценка във връзка с подновяването, като се консултира със съдокладващата държава членка, и на 20 януари 2016 г. го представи на Европейския орган за безопасност на храните („Органа“) и на Комисията.

                     (7)

                     Органът изпрати доклада за оценка във връзка с подновяването на заявителя и на държавите членки за коментар и препрати на Комисията получените коментари. Освен това Органът направи обществено достъпно допълнителното обобщено досие.

                     (8)

                     На 27 януари 2017 г. Органът предаде на Комисията заключението си (6) за това дали може да се очаква тирамът да отговаря на критериите за одобрение, предвидени в член 4 от Регламент (ЕО) № 1107/2009. Органът установи висок остър риск за потребителите и работниците от прилагането на тирам чрез пръскане на листа. Освен това той установи висок риск за птици и бозайници при всички подложени на оценка представителни видове употреба, включително употреба като третиране на семена, дори като се вземе предвид прилагането на прецизиране от по-висок клас при оценката на риска. Определенията за остатъците за целите на оценката на риска не можаха да бъдат изведени от непълната налична информация за метаболит M1, вследствие на което оценката на риска за потребителите чрез прием с храната не можа да бъде завършена и не можаха да бъдат определени максимално допустими граници на остатъчни вещества. Освен това образуването на амид на N,N-диметилазотистата киселина (NDMA), вещество, пораждащо безпокойство предвид характерната му опасност, в питейната вода, когато повърхностните и подпочвените води, съдържащи тирам и неговия метаболит DMCS, се подлагат на процеси за пречистване на води, не може да бъде изключено от Органа въз основа на наличната информация, като освен това въз основа на ограничената налична информация Органът стигна до заключение за висок риск за водните организми от експозиция на DMCS. Освен това, въз основа на наличната информация Органът не можа да стигне до заключение относно потенциала на тирама за нарушаване на функциите на ендокринната система.

                     (9)

                     Комисията прикани заявителя да представи своите коментари относно заключението на Органа. Освен това в съответствие с член 14, параграф 1, трета алинея от Регламент за изпълнение (ЕС) № 844/2012 Комисията прикани заявителя да представи коментари по проекта на доклад за подновяване. Заявителят представи своите коментари, които бяха разгледани внимателно.

                     (10)

                     Независимо от изложените от заявителя аргументи, не беше възможно да бъдат отхвърлени опасенията, свързани с веществото.

                     (11)

                     Поради това не бе установено дали критериите за одобряване, предвидени в член 4 от Регламент (ЕО) № 1107/2009, са изпълнени по отношение на един или повече представителни видове употреба на най-малко един продукт за растителна защита. Поради това в съответствие с член 20, параграф 1, буква б) от същия регламент е целесъобразно да не се подновява одобрението на активното вещество тирам.

                     (12)

                     На 18 май 2018 г. заявителят изпрати писмо до Комисията да оттегли от заявлението за подновяване представителните видове употреба, отнасящи се до прилагането чрез пръскане на листа.

                     (13)

                     Поради това Регламент за изпълнение (ЕС) № 540/2011 следва да бъде съответно изменен.

                     (14)

                     Предвид установения риск за птиците и дивите бозайници от третирани семена пускането на пазара и употребата на семена, третирани с продукти за растителна защита, съдържащи тирам, следва да бъде забранено.

                     (15)

                     Забраната за пускане на пазара и употреба на третирани семена следва да се прилага от 31 януари 2020 г., с цел да се даде възможност за достатъчно дълъг преходен период за веригата за доставка на семена, като се вземат предвид ограничените наличности от семена, които не са третирани с продукти, съдържащи тирам.

                     (16)

                     На държавите членки следва да се предостави достатъчно време да отнемат разрешенията за продуктите за растителна защита, съдържащи тирам.

                     (17)

                     За продуктите за растителна защита, съдържащи тирам, за които държавите членки предоставят гратисен период в съответствие с член 46 от Регламент (ЕО) № 1107/2009, този период следва да изтече най-късно на 30 април 2019 г. за продуктите за растителна защита, използвани за пръскане на листа, и на 30 януари 2020 г. за други продукти за растителна защита, включително тези, които са използвани за третиране на семена.

                     (18)

                     С Регламент за изпълнение (ЕС) 2018/524 на Комисията (7) срокът на одобрението за тирама бе удължен до 30 април 2019 г., за да се даде възможност процедурата по подновяването да приключи преди изтичането на срока на одобрението. Тъй като обаче решението е взето преди изтичането на този удължен срок, настоящият регламент следва да започне да се прилага възможно най-бързо.

                     (19)

                     Настоящият регламент не възпрепятства подаването на ново заявление за одобряване на тирама в съответствие с член 7 от Регламент (ЕО) № 1107/2009.

                     (20)

                     Постоянният комитет по растенията, животните, храните и фуражите не даде становище в срока, определен от неговия председател. Беше счетено за необходимо изготвянето на акт за изпълнение и председателят представи проекта на акт за изпълнение на апелативния комитет за допълнително обсъждане. Апелативният комитет не представи становище,

               ПРИЕ НАСТОЯЩИЯ РЕГЛАМЕНТ:

            Член 1
            Неподновяване на одобрението на активното вещество
            Одобрението на активното вещество тирам не се подновява.

            Член 2
            Изменениe на Регламент за изпълнение (ЕС) № 540/2011
            В част А от приложението към Регламент за изпълнение (ЕС) № 540/2011 ред № 73 относно тирама се заличава.

            Член 3
            Забрана за пускане на пазара на третирани семена
            Семената, третирани с продукти за растителна защита, съдържащи тирам, не се употребяват и не се пускат на пазара.

            Член 4
            Преходни мерки
            Държавите членки отнемат разрешенията за продукти за растителна защита, съдържащи тирам като активно вещество, не по-късно от 30 януари 2019 г.

            Член 5
            Гратисен период
            Всеки гратисен период, предоставен от държавите членки в съответствие с член 46 от Регламент (ЕО) № 1107/2009, е възможно най-кратък и изтича най-късно на 30 април 2019 г. за продуктите за растителна защита, използвани за пръскане на листа, и на 30 януари 2020 г. за други продукти за растителна защита, включително тези, които са използвани за третиране на семена.

            Член 6
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.

            Член 3 се прилага, считано от 31 януари 2020 г.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 9 октомври 2018 година.

                  За Комисията

                  Председател

               Jean-Claude JUNCKER

            (1)  ОВ L 309, 24.11.2009 г., стр. 1.

            (2)  Директива 2003/81/ЕО на Комисията от 5 септември 2003 г. за изменение на Директива 91/414/ЕИО на Съвета относно включването на молинат, тирам и зирам като активни вещества (ОВ L 224, 6.9.2003 г., стр. 29).

            (3)  Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

            (4)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

            (5)  Регламент за изпълнение (ЕС) № 844/2012 на Комисията от 18 септември 2012 г. за определяне на разпоредбите, необходими за изпълнението на процедурата по подновяване по отношение на активните вещества в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 252, 19.9.2012 г., стр. 26).

            (6)  ЕОБХ (Европейски орган за безопасност на храните), 2016 г. Заключение във връзка с партньорската проверка на оценката на риска от употребата на активното вещество тирам като пестицид. EFSA Journal (Бюлетин на ЕОБХ) 2017;15(7):4700 [29 стр.]. doi:10.2903/j.efsa.2017.4700.

            (7)  Регламент за изпълнение (ЕС) 2018/524 на Комисията от 28 март 2018 г. за изменение на Регламент за изпълнение (ЕС) № 540/2011 по отношение на удължаването на срока за одобренията на активните вещества Bacillus subtilis (Cohn 1872), щам QST 713, идентичен с щам AQ 713, клодинафоп, клопиралид, ципродинил, дихлорпроп-P, фосетил, мепанипирим, метконазол, метрафенон, пиримикарб, Pseudomonas chlororaphis, щам: MA 342, пириметанил, квиноксифен, римсулфорон, спинозад, тиаклоприд, тиаметоксам, тирам, толклофос-метил, триклопир, тринексапак, тритиконазол и цирам. (ОВ L 88, 4.4.2018 г., стр. 4).


title: Регламент за изпълнение (ЕС) 2018/1586 на Комисията от 22 октомври 2018 година за предоставяне на дерогация от Регламент (ЕО) № 1967/2006 на Съвета по отношение на минималното разстояние от брега, минималната дълбочина и забраната за риболов над защитени местообитания с брегови грибове в териториалните води на Хърватия

text:
                  23.10.2018

                  BG

                  Официален вестник на Европейския съюз

                  L 264/16

         РЕГЛАМЕНТ ЗА ИЗПЪЛНЕНИЕ (ЕС) 2018/1586 НА КОМИСИЯТА
         от 22 октомври 2018 година
         за предоставяне на дерогация от Регламент (ЕО) № 1967/2006 на Съвета по отношение на минималното разстояние от брега, минималната дълбочина и забраната за риболов над защитени местообитания с брегови грибове в териториалните води на Хърватия
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1967/2006 на Съвета от 21 декември 2006 г. относно мерките за управление на устойчивата експлоатация на рибните ресурси в Средиземно море (1), и по-специално член 4, параграф 5 и член 13, параграфи 5 и 10 от него,
         като има предвид, че:

                     (1)

                     В член 4, параграф 1 от Регламент (ЕО) № 1967/2006 се забранява риболовът с тралове, драги, гъргър, лодкови грибове, брегови грибове или подобен род мрежи над пластовете с морска трева и по-специално над пластовете с Posidonia oceanica или други морски явнобрачни растения.

                     (2)

                     По искане на държава членка Комисията може да позволи дерогация от член 4, параграф 1, алинея първа от Регламент (ЕО) № 1967/2006, ако са изпълнени определени условия по член 4, параграфи 5.

                     (3)

                     С член 13, параграф 1 от Регламент (ЕО) № 1967/2006 се забранява използването на теглени съоръжения в рамките на 3 морски мили от брега или в рамките на 50-метровата изобата, когато тази дълбочина е достигната на по-малко разстояние от брега.

                     (4)

                     По искане на държава членка Комисията може да позволи дерогация от член 13, параграф 1 от Регламент (ЕО) № 1967/2006, ако са изпълнени определени условия по член 13, параграф 1, алинея втора и по член 13, параграфи 5 и 9.

                     (5)

                     На 26 януари 2016 г. Комисията получи искане от Хърватия за дерогация от член 13, параграф 1, първа алинея от посочения регламент за улов на едра кехлибарена риба (Seriola dumerili) с традиционен брегови гриб „šabakun“ с голям размер на окото, за улов на атерина (Atherina boyeri) с традиционен брегови гриб „oližnica“ и за улов на смарид (Spicara smaris) с традиционни брегови грибове „girarica“ и „migavica“ в териториалните води на Хърватия.

                     (6)

                     В рамките на същото искане Хърватия поиска дерогация от член 4, параграф 1, първа алинея от Регламент (ЕО) № 1967/2006 за улов на смарид (Spicara smaris) с традиционни брегови грибове „girarica“ и „migavica“.

                     (7)

                     Искането се отнася до риболовни дейности, които са вече разрешени от Хърватия, и обхваща съдове, за които е известно, че извършват риболов в продължение на над пет години и са експлоатирани в рамките плана за управление, приет от Хърватия на 30 март 2018 г. с Министерска наредба (2) в съответствие с член 19, параграф 2 от Регламент (ЕО) № 1967/2006 (наричан по-долу „хърватски план за управление“).

                     (8)

                     През април и октомври 2016 г. Научният, технически и икономически комитет по рибарство (НТИКР) разгледа поисканата от Хърватия дерогация и свързания с нея план за управление. НТИКР изтъкна необходимостта от разяснения относно използваните риболовни уреди, прилова, наблюдението и научните данни. Хърватия предостави достатъчно разяснения на Комисията и преразгледа съответно плана за управление, като въведе допълнителни мерки относно контрола, управлението на флота, събирането на данни и наблюдението.

                     (9)

                     Поисканите от Хърватия дерогации отговарят на условията, посочени в член 4, параграф 5 и в член 13, параграфи 5 и 9 от Регламент (ЕО) № 1967/2006.

                     (10)

                     По-специално съществуват специфични географски ограничения, обусловени както от специфичната морфологична структура на Хърватия, характеризираща се с дълга брегова ивица и голям брой острови, така и от пространственото разпределение на целевите видове, обхващащо само определени зони и участъци в крайбрежните райони на дълбочина по-малко от 50 m. Поради това местата за риболов са ограничени.

                     (11)

                     По отношение на улова на смарид искането е в съответствие с член 4, параграф 5, първа алинея от Регламент (ЕО) № 1967/2006 и се отнася до риболовни дейности, традиционно извършвани над пластовете от Posidoniа от кораби с габаритна дължина до 12 m, мощност на двигателя до 85 kW и с дънно теглени мрежи. Освен това уловът на смарид е в съответствие с изискванията на член 4, параграф 5, първа алинея, точки ii) и iii) от Регламент (ЕО) № 1967/2006 и засяга около 5 % от площта, покрита с морска трева от Posidonia oceanica в рамките на зоната, обхваната от плана за управление, и по-малко от 5 % от подводните ливади с морска трева в териториалните води на Хърватия.

                     (12)

                     Риболовът не може да се извършва с други уреди, тъй като само бреговите грибове имат необходимите технически характеристики за извършване на този вид риболов.

                     (13)

                     Освен това този вид риболов щади морската околна среда, тъй като бреговите грибове са много селективни, нямат контакт с морското дъно и не могат да се използват над пластовете с Posidonia oceanica.

                     (14)

                     Искането се отнася до 87 кораба. Поисканата от Хърватия дерогация следователно се отнася до ограничен брой кораби в сравнение с големия район на действие на флота, използващ брегови грибове, които представляват 1 % от целия флот и отговарят на 2 % от неговия бруто тонаж (БТ).

                     (15)

                     Тези кораби са включени в списък, съобщен на Комисията в съответствие с член 13, параграф 9 от Регламент (ЕО) № 1967/2006.

                     (16)

                     Хърватският план за управление установява всички подходящи определения за съответните рибни ресурси и гарантира в съответствие с член 13, параграф 9 от Регламент (ЕО) № 1967/2006, че риболовното усилие няма да се увеличи в бъдеще, тъй като разрешенията за риболов ще бъдат издадени само на определени 87 кораба, които вече имат разрешение за риболов от Хърватия. В това отношение следва да се отбележи, че в съответствие с хърватския план за управление и Министерската наредба не се предвиждат риболовни места за бреговите грибове „migavica“, „girarica“ и „šabakun“ в риболовната зона, посочена като „A“, а бреговият гриб „oližnica“ е разрешен само в риболовните подзони, посочени като „E4“ и „F2“. Освен това използването на брегови грибове е забранено в районите, определени като национални паркове и специални местообитания.

                     (17)

                     Съответните риболовни дейности отговарят на изискванията по член 4 от Регламент (ЕО) № 1967/2006. Грибовете се теглят във водната колона и нямат контакт с морското дъно.

                     (18)

                     Изискванията по член 8, параграф 1, буква з) от Регламент (ЕО) № 1967/2006 не са приложими, тъй като те се отнасят за траулерите.

                     (19)

                     Що се отнася до изискването за спазване на член 9, параграф 3 от Регламент (ЕО) № 1967/2006, където е установен минималният размер на окото на мрежата при използването на традиционен брегови гриб „oližnica“ за улов на атерина (Atherina boyeri), Комисията отбелязва, че в съответствие с член 9, параграф 7 от същия регламент Хърватия е разрешила дерогация от посочения член 9, параграф 3 в своя план за управление, тъй като съответните риболовни дейности се отличават с висока степен на селективност, оказват незначително въздействие върху морската среда и не попадат в приложното поле на разпоредбите в член 4, параграф 5.

                     (20)

                     Комисията отбелязва, че Хърватия в своя план за управление не е разрешила дерогация от изискванията в член 9, параграф 3 от Регламент (ЕО) № 1967/2006 по отношение на използването на традиционния брегови гриб „šabakun“ за улов на едра кехлибарена риба (Seriola dumerili) и по отношение на използването на традиционните брегови грибове „girarica“ и „migavica“ за улов на смарид (Spicara smaris).

                     (21)

                     Тъй като съответните риболовни дейности се извършват много близо до брега, те не възпрепятстват дейностите на други кораби.

                     (22)

                     Планът за управление гарантира минимален улов на видове от приложение III към Регламент (ЕО) № 1967/2006, тъй като целевите видове са едра кехлибарена риба (Seriola dumerili), атерина (Atherina boyeri) и смарид (Spicara smaris), които не са споменати в приложение III към Регламент (ЕО) № 1967/2006, и риболовните дейности се отличават с висока степен на селективност.

                     (23)

                     Риболовните дейности се отличават с висока степен на селективност и не се използват за улов на главоноги.

                     (24)

                     Планът за управление включва мерки за наблюдение на риболовните дейности, както е предвидено в член 4, параграф 5, пета алинея и в член 13, параграф 9, трета алинея от Регламент (ЕО) № 1967/2006, като по този начин отговаря на условията по член 14 от Регламент (ЕО) № 1224/2009 на Съвета (3).

                     (25)

                     Поради това исканите дерогации следва да бъдат предоставени.

                     (26)

                     Съгласно плана за наблюдение, предвиден в нейния план за управление, Хърватия следва да представя на Комисията отчети през редовни интервали от време.

                     (27)

                     Ограничението на срока на дерогацията ще позволи да се гарантират своевременни корективни управленски мерки, ако докладът до Комисията покаже незадоволителен природозащитен статус на експлоатирания запас, като същевременно се предвиди възможност за оптимизиране на научната база с цел подобряване на плана за управление.

                     (28)

                     Мерките, предвидени в настоящия регламент, са в съответствие със становището на Комитета по рибарство и аквакултури,

               ПРИЕ НАСТОЯЩИЯ РЕГЛАМЕНТ:

            Член 1
            Дерогация

               1.   Член 4, параграф 1 от Регламент (ЕО) № 1967/2006 не се прилага в териториалните води на Хърватия по отношение на риболов на смарид (Spicara smaris) с брегови грибове „girarica“ и „migavica“.

               2.   Член 13, параграф 1, алинея първа от Регламент (ЕО) № 1967/2006 не се прилага в териториалните води на Хърватия за риболов на:

                           а)

                           едра кехлибарена риба (Seriola dumerili) с брегови гриб „šabakun“ с голям размер на окото;

                           б)

                           атерина (Atherina boyeri) с брегови гриб „oližnica“; и

                           в)

                           смарид (Spicara smaris) с брегови грибове „girarica“ и „migavica“.

               3.   Посочените в параграфи 1 и 2 брегови грибове се използват от кораби, които:

                           а)

                           имат регистрационен номер в плана за управление, приет от Хърватия в съответствие с член 19 от Регламент (ЕО) № 1967/2006;

                           б)

                           извършват риболов в продължение на над пет години и за които не се предвижда бъдещо увеличаване на използваното риболовно усилие; и

                           в)

                           притежават разрешение за риболов и провеждат операции съгласно хърватския план за управление.

            Член 2
            План за наблюдение и доклад
            В срок от три години от влизането в сила на настоящия регламент Хърватия изпраща на Комисията доклад, изготвен в съответствие с плана за наблюдение, установен в нейния план за управление.

            Член 3
            Влизане в сила
            Настоящият регламент влиза в сила на третия ден след деня на публикуването му в Официален вестник на Европейския съюз.

            Той се прилага от 26 октомври 2018 г. до 26 октомври 2021 г.

            Настоящият регламент е задължителен в своята цялост и се прилага пряко в държавите членки в съответствие с Договорите.
            Съставено в Брюксел на 22 октомври 2018 година.

                  За Комисията

                  Председател

               Jean-Claude JUNCKER

            (1)  ОВ L 36, 8.2.2007 г., стр. 6.

            (2)  Pravilnik o obavljanju gospodarskog ribolova na moru obalnim mrežama potegačama, Narodne novine, ОВ 30/2018, изменен с Pravilnik o izmjeni Pravilnika o obavljanju gospodarskog ribolova na moru obalnim mrežama potegačama, ОВ 49/2018.

            (3)  Регламент (ЕО) № 1224/2009 на Съвета от 20 ноември 2009 г. за създаване на система за контрол на Съюза за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (ОВ L 343, 22.12.2009 г., стр. 1).


title: Регламент за изпълнение (ЕС) 2018/1654 на Съвета от 6 ноември 2018 година за прилагане на Регламент (ЕС) 2017/1509 за ограничителни мерки срещу Корейската народнодемократична република

text:
                  7.11.2018

                  BG

                  Официален вестник на Европейския съюз

                  L 276/3

         РЕГЛАМЕНТ ЗА ИЗПЪЛНЕНИЕ (ЕС) 2018/1654 НА СЪВЕТА
         от 6 ноември 2018 година
         за прилагане на Регламент (ЕС) 2017/1509 за ограничителни мерки срещу Корейската народнодемократична република
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Регламент (ЕС) 2017/1509 на Съвета от 30 август 2017 г. за ограничителни мерки срещу Корейската народнодемократична република и за отмяна на Регламент (ЕО) № 329/2007 (1), и по-специално член 47, параграф 5 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:

                     (1)

                     На 30 август 2017 г. Съветът прие Регламент (ЕС) 2017/1509.

                     (2)

                     На 3 октомври 2017 г. комитетът към Съвета за сигурност на ООН, създаден съгласно Резолюция 1718 (2006) на Съвета за сигурност на ООН („комитета към СС на ООН“), посочи четири плавателни съда, на които да бъде забранено влизането в пристанища.

                     (3)

                     На 28 декември 2017 г. комитетът към СС на ООН посочи четири плавателни съда, на които да бъде забранено влизането в пристанища.

                     (4)

                     На 30 март 2018 г. комитетът към СС на ООН посочи 15 плавателни съда, които да бъдат запорирани като актив и 25 плавателни съда, на които да бъде забранено влизането в пристанища. Тези плавателни съдове са изброени в приложение XIV към Регламент (ЕС) 2017/1509.

                     (5)

                     За някои от тези плавателни съдове комитетът към СС на ООН публикува допълнителна информация в списъка на посочените плавателни съдове.

                     (6)

                     Поради това приложение XIV към Регламент (ЕС) 2017/1509 следва да бъде съответно изменено,

               ПРИЕ НАСТОЯЩИЯ РЕГЛАМЕНТ:

            Член 1
            Приложение XIV към Регламент (ЕС) 2017/1509 се изменя съгласно посоченото в приложението към настоящия регламент.

            Член 2
            Настоящият регламент влиза в сила в деня след публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 6 ноември 2018 година.

                  За Съвета

                  Председател

               H. LÖGER

            (1)  ОВ L 224, 31.8.2017 г., стр. 1.

            ПРИЛОЖЕНИЕ

                        1)

                        В приложение XIV към Решение (ЕС) 2017/1509 вписвания 1—15 в раздел „А. Плавателни съдове, на които е наложена санкция изземване“ се заменят със следното:

                                    „Име на плавателния съд

                                    Номер в регистъра на MMO

                                    Посочен като икономически ресурси на

                                    Дата на посочване от ООН

                                    1.

                                    CHON MYONG 1
                                    Нефтеният танкер от КНДР CHON MYONG 1 е морски плавателен съд, извършил прехвърляне между плавателни съдове, вероятно на нефт, в края на декември 2017 г.

                                    8712362

                                    30.3.2018 г.

                                    2.

                                    AN SAN 1
                                    Танкерът от КНДР AN SAN 1 е морски плавателен съд, участвал в операции по прехвърляне между плавателни съдове, вероятно на нефт, в края на януари 2018 г.

                                    7303803

                                    30.3.2018 г.

                                    3.

                                    YU PHYONG 5
                                    Търговският морски плавателен съд от КНДР YU PHONG 5 е внесъл преработени нефтени продукти в Nampo, КНДР, на 29 ноември 2017 г. чрез прехвърляне между плавателни съдове на 26 ноември 2017 г.

                                    8605026

                                    30.3.2018 г.

                                    4.

                                    SAM JONG 1
                                    Търговският морски плавателен съд от КНДР SAM JONG 1 е участвал в операции по прехвърляне на нефт между плавателни съдове в края на януари 2018 г.

                                    8405311

                                    30.3.2018 г.

                                    5.

                                    SAM JONG 2
                                    Търговският морски плавателен съд от КНДР SAM JONG 2 е участвал в операции по прехвърляне на нефт между плавателни съдове в края на януари 2018 г.

                                    7408873

                                    30.3.2018 г.

                                    6.

                                    SAM MA 2
                                    Нефтеният танкер от КНДР SAM MA 2 е морски плавателен съд, внесъл преработени нефтени продукти през октомври и в началото и средата на ноември 2017 г. чрез многократни прехвърляния между плавателни съдове.

                                    8106496

                                    30.3.2018 г.

                                    7.

                                    YU JONG 2
                                    Нефтеният танкер от КНДР SAM JONG 2 е морски плавателен съд, участвал в операции по прехвърляне на нефт между плавателни съдове през ноември 2017 г. Морският плавателен съд YU JONG 2 е участвал и в операция по прехвърляне между плавателни съдове, вероятно на нефт, с морския плавателен съд MIN NING DE YOU 078 на 16 февруари 2018 г.

                                    8604917

                                    30.3.2018 г.

                                    8.

                                    PAEK MA
                                    Морският плавателен съд от КНДР PAEK MA е участвал в операции по прехвърляне на нефт между плавателни съдове в средата на януари 2018 г.

                                    9066978

                                    30.3.2018 г.

                                    9.

                                    JI SONG 6
                                    Танкерът от КНДР JI SONG 6 е морски плавателен съд, участвал в операции по прехвърляне на нефт между плавателни съдове в края на януари 2018 г.

                                    8898740

                                    30.3.2018 г.

                                    10.

                                    CHON MA SAN
                                    Морският плавателен съд от КНДР CHON MA SAN е участвал в операции по прехвърляне на нефт между плавателни съдове в средата на ноември 2017 г.

                                    8660313

                                    30.3.2018 г.

                                    11.

                                    NAM SAN 8
                                    Танкерът за суров нефт от КНДР NAM SAN 8 е морски плавателен съд, за който се смята, че е участвал в операции по прехвърляне на нефт между плавателни съдове.

                                    8122347

                                    30.3.2018 г.

                                    12.

                                    YU SON
                                    Танкерът от КНДР YU SON е морски плавателен съд, за който се смята, че е участвал в операции по прехвърляне на нефт между плавателни съдове.

                                    8691702

                                    30.3.2018 г.

                                    13.

                                    WOORY STAR
                                    Смята се, че товарният морски плавателен съд от КНДР WOORY STAR е участвал в незаконен превоз на забранени стоки от КНДР.

                                    8408595

                                    30.3.2018 г.

                                    14.

                                    JI SONG 8
                                    Товарният морски плавателен съд от КНДР JI SONG 8 е собственост на Phyongchon Shipping & Marine; счита се, че е участвал в незаконен превоз на забранени стоки от КНДР.

                                    8503228

                                    Phyongchon Shipping & Marine

                                    30.3.2018 г.

                                    15.

                                    HAP JANG GANG 6
                                    Друга информация: Товарният морски плавателен съд от КНДР HAP JANG GANG 6 е собственост на Hapjanggang Shipping Corp; счита се, че е участвал в незаконен превоз на забранени стоки от КНДР.

                                    9066540

                                    Hapjanggang Shipping Corp

                                    30.3.2018 г.“

                        2)

                        В приложение XIV към Регламент (ЕС) 2017/1509 вписвания 1—33 в раздел „Б. Плавателни съдове, на които се забранява достъпът до пристанища“ се заменят със следното:

                                    „Име на плавателния съд

                                    Номер в регистъра на MMO

                                    Дата на посочване от ООН

                                    1.

                                    PETREL 8
                                    Друга информация: не е налице

                                    9562233
                                    (MMSI: 620233000)

                                    3.10.2017 г.

                                    2.

                                    HAO FAN 6
                                    Друга информация: не е налице

                                    8628597
                                    (MMSI: 341985000)

                                    3.10.2017 г.

                                    3.

                                    TONG SAN 2
                                    Друга информация: не е налице

                                    8937675
                                    (MMSI: 445539000)

                                    3.10.2017 г.

                                    4.

                                    JIE SHUN
                                    Друга информация: не е налице

                                    8518780
                                    (MMSI: 514569000)

                                    3.10.2017 г.

                                    5.

                                    BILLIONS NO. 18
                                    Друга информация: не е налице

                                    9191773

                                    28.12.2017 г.

                                    6.

                                    UL JI BONG 6
                                    Друга информация: не е налице

                                    9114555

                                    28.12.2017 г.

                                    7.

                                    RUNG RA 2
                                    Друга информация: не е налице

                                    9020534

                                    28.12.2017 г.

                                    8.

                                    RYE SONG GANG 1
                                    Друга информация: не е налице

                                    7389704

                                    28.12.2017 г.

                                    9.

                                    CHON MYONG 1
                                    Друга информация: Нефтеният танкер от КНДР CHON MYONG 1 е морски плавателен съд, извършил прехвърляне между плавателни съдове, вероятно на нефт, в края на декември 2017 г.

                                    8712362

                                    30.3.2018 г.

                                    10.

                                    AN SAN 1
                                    Друга информация: Танкерът от КНДР AN SAN 1 е морски плавателен съд, участвал в операции по прехвърляне между плавателни съдове, вероятно на нефт, в края на януари 2018 г.

                                    7303803

                                    30.3.2018 г.

                                    11.

                                    YU PHYONG 5
                                    Друга информация: Търговският морски плавателен съд от КНДР YU PHONG 5 е внесъл преработени нефтени продукти в Nampo, КНДР, на 29 ноември 2017 г. чрез прехвърляне между плавателни съдове на 26 ноември 2017 г.

                                    8605026

                                    30.3.2018 г.

                                    12.

                                    SAM JONG 1
                                    Друга информация: Търговският морски плавателен съд от КНДР SAM JONG 1 е участвал в операции по прехвърляне на нефт между плавателни съдове в края на януари 2018 г.

                                    8405311

                                    30.3.2018 г.

                                    13.

                                    SAM JONG 2
                                    Друга информация: Търговският морски плавателен съд от КНДР SAM JONG 2 е участвал в операции по прехвърляне на нефт между плавателни съдове в края на януари 2018 г.

                                    7408873

                                    30.3.2018 г.

                                    14.

                                    SAM MA 2
                                    Друга информация: Нефтеният танкер от КНДР SAM MA 2 е морски плавателен съд, внесъл преработени нефтени продукти през октомври и в началото и средата на ноември 2017 г. чрез многократни прехвърляния между плавателни съдове.

                                    8106496

                                    30.3.2018 г.

                                    15.

                                    YU JONG 2
                                    Друга информация: Нефтеният танкер от КНДР SAM JONG 2 е морски плавателен съд, участвал в операции по прехвърляне на нефт между плавателни съдове през ноември 2017 г. Морският плавателен съд YU JONG 2 е участвал и в операция по прехвърляне между плавателни съдове, вероятно на нефт, с морския плавателен съд MIN NING DE YOU 078 на 16 февруари 2018 г.

                                    8604917

                                    30.3.2018 г.

                                    16.

                                    PAEK MA
                                    Друга информация: Морският плавателен съд от КНДР PAEK MA е участвал в операции по прехвърляне на нефт между плавателни съдове в средата на януари 2018 г.

                                    9066978

                                    30.3.2018 г.

                                    17.

                                    JI SONG 6
                                    Друга информация: Танкерът от КНДР JI SONG 6 е морски плавателен съд, участвал в операции по прехвърляне на нефт между плавателни съдове в края на януари 2018 г.

                                    8898740

                                    30.3.2018 г.

                                    18.

                                    CHON MA SAN
                                    Друга информация: Морският плавателен съд от КНДР CHON MA SAN е участвал в операции по прехвърляне на нефт между плавателни съдове в средата на ноември 2017 г.

                                    8660313

                                    30.3.2018 г.

                                    19.

                                    NAM SAN 8
                                    Друга информация: Танкерът за суров нефт от КНДР NAM SAN 8 е морски плавателен съд, за който се смята, че е участвал в операции по прехвърляне на нефт между плавателни съдове.

                                    8122347

                                    30.3.2018 г.

                                    20.

                                    YU SON
                                    Друга информация: Танкерът от КНДР YU SON е морски плавателен съд, за който се смята, че е участвал в операции по прехвърляне на нефт между плавателни съдове.

                                    8691702

                                    30.3.2018 г.

                                    21.

                                    WOORY STAR
                                    Друга информация: Смята се, че товарният морски плавателен съд от КНДР WOORY STAR е участвал в незаконен превоз на забранени стоки от КНДР.

                                    8408595

                                    30.3.2018 г.

                                    22.

                                    ASIA BRIDGE 1
                                    Друга информация: Морският плавателен съд ASIA BRIDGE 1 е натоварил въглища от КНДР в Nampo, КНДР, на 22 октомври 2017 г. и ги е превозил до Cam Pha, Виетнам.

                                    8916580

                                    30.3.2018 г.

                                    23.

                                    XIN GUANG HAI
                                    Друга информация: Търговският морски плавателен съд XIN GUANG HAI е натоварил въглища от КНДР в Taean, КНДР, на 27 октомври 2017 г. и ги е превозил до Port Klang, Малайзия, на 18 декември 2017 г.

                                    9004700

                                    30.3.2018 г.

                                    24.

                                    HUA FU
                                    Друга информация: Морският плавателен съд HUA FU е натоварил въглища от КНДР в Najin, КНДР, на 24 септември 2017 г.

                                    9020003

                                    30.3.2018 г.

                                    25.

                                    YUK TUNG
                                    Друга информация: Морският плавателен съд YUK TUNG е извършил прехвърляне между плавателни съдове, вероятно на нефт, с морския плавателен съд RYE SONG GANG през януари 2018 г.

                                    9030591

                                    30.3.2018 г.

                                    26.

                                    KOTI
                                    Друга информация: Морският плавателен съд KOTI е извършил прехвърляне между плавателни съдове, вероятно на нефт, с морския плавателен съд KUM UN SAN 3 на 9 декември 2017 г.

                                    9417115

                                    30.3.2018 г.

                                    27.

                                    DONG FENG 6
                                    Друга информация: Морският плавателен съд DONG FENG 6 е натоварил въглища от КНДР в Hamhung, КНДР, на 11 юли 2017 г., с цел износ в нарушение на санкциите на ООН.

                                    9008201

                                    30.3.2018 г.

                                    28.

                                    HAO FAN 2
                                    Друга информация: Морският плавателен съд HAO FAN 2 е натоварил въглища от КНДР в Nampo, КНДР, на 3 юни 2017 г., с цел износ в нарушение на санкциите на ООН.

                                    8747604

                                    30.3.2018 г.

                                    29.

                                    HAO FAN 6
                                    Друга информация: Морският плавателен съд HAO FAN 6 е натоварил въглища от КНДР в Nampo, КНДР, на 27 август 2017 г.

                                    8628597

                                    30.3.2018 г.

                                    30.

                                    JIN HYE
                                    Друга информация: Морският плавателен съд JIN HYE е извършил прехвърляне между плавателни съдове с морския плавателен съд CHON MA SAN на 16 декември 2017 г.

                                    8518572

                                    30.3.2018 г.

                                    31.

                                    FAN KE
                                    Друга информация: Морският плавателен съд FAN KE е натоварил въглища от КНДР в Nampo, КНДР, през септември/октомври 2017 г.

                                    8914934

                                    30.3.2018 г.

                                    32.

                                    WAN HENG 11
                                    Друга информация: Морският плавателен съд WAN HENG 11 е извършил прехвърляне между плавателни съдове, вероятно на нефт, с морския плавателен съд RYE SONG GANG 1 на 13 февруари 2018 г.
                                    Wan Heng 11 — плавателен съд, който преди е плавал под знамето на Белиз, сега функционира като плавателен съд под знамето на КНДР с името KUMJINGANG3 или Kum Jin Gang 3.

                                    8791667

                                    30.3.2018 г.

                                    33.

                                    MIN NING DE YOU 078
                                    Друга информация: Морският плавателен съд MIN NING DE YOU е извършил прехвърляне между плавателни съдове, вероятно на нефт, с морския плавателен съд YU JONG 2 на 16 февруари 2018 г.

                                    Не съществува

                                    30.3.2018 г.“